L’àrea sanitària de Burjassot seguirà en fase 0, almenys una setmana més
2025-07-24

Concorde als criteris tècnics que s’apliquen per a poder evolucionar en la desescalada, a nivell nacional, l’àrea sanitària d’Arnau-Llíria de la Comunitat Valenciana, que és la que pertany Burjassot, segueix en la fase 0 del Pla de Transició, tal com va anunciar ahir a la vesprada el ministre de Sanitat, Salvador Illa, en roda de premsa, afirmant també que aquestes circumstàncies que ens mantenen en la fase inicial, es revisaran la setmana que ve.

Així doncs i davant aquest anunci, el municipi de Burjassot continuarà seguint les mateixes mesures que s’han estat aplicant fins ara, també durant la setmana que ve i, a partir del dilluns 11 de maig, no hi ha cap variació en les mesures adoptades.

Cal recordar que l’estat d’alarma continua vigent i que cal continuar romanent a casa, excepte per a acudir al lloc de treball, en aquells que estiguen permesos i excepte en els trams horaris d’esplai que permeten les eixides als diferents col·lectius de la població, mantenint sempre les normes de distanciament social, que continuen també vigents i que són necessàries perquè avancem cap a una següent fase.

L’Alcalde de Burjassot, davant la permanència en la fase 0, ha declarat que “malgrat ser una notícia que no esperàvem, estic segur que és millor la prudència de cara al futur. Segur que eixirem més forts, però ara he de demanar una mica més de paciència i en uns dies revisaran les nostres zones”.